"Ndzi ta n'wi tlhava njhekixeni, a etlelanyana." Ku vula dokodela. O vula hi ku tlhava mana wa xijahatana njhekixeni. O ba hi ndzhuku a etlela. Endzhaku ka nkarhi wo ringana khume-ntlhanu wa timinete Misaveni xo tlhelela ku ya n'wi kamba. Loko xa ha nghena hi le nyangweni xi tlhoma mahlo ya xona kwale mana wa xona a a etlele kona. Nguvu ya khetheni a yi pfuriwile. Dokodela a a fambile. Xo nghena. Xi vona muongori ku ri yena a nga ku rhendzelekeni kwala wadini. Maendlele xi nga ma tivi. Xi nga swi tivi leswaku xi ya ka mana wa xona hi ku kongoma kumbe xi ya ka muongori. Xi kanakana. Ku ya ka muongori kumbexana a a ta xi holovela a ku 'hikwalaho ka yini u ndzi kavanyeta ndza ha pfuna vavabyi van'wana ke' Hi tlhelo, loko xo ya ka mana wa xona kumbexana muongori a a ta ku 'I mani a nga ku pfumelela ku ya vona vavabyi va hina?